Installerte hemmelig våpen mot ran - så stormet ranerne inn
Det skriver magasinet «Aktuell Sikkerhet». Bladet var onsdag med inn i den samme butikken for å følge et selskap fra Østfold som jobbet på spreng med å installere alarm og et tåkesikringsanlegg før åpningen. Dagen etter skal de ha vært helt i innspurten, da to bevæpnede menn stormet inn. - De truet de ansatte med hagle eller pistol og tok med seg en ukjent mengde verdier. De løp fra stedet til fots, sier Tor Jøkling, operasjonsleder i Oslo politidistrikt, til VG. Aktuell Sikkerhet skriver at minst en av montørene ble truet med våpen og beordret ned på gulvet. Blant systemene de installerte var et tåkesikringsanlegg. Bakgrunn:Væpnede ranere på rømmen etter gullsmedranDette er et kjent som et effektivt middel mot innbrudd, og som navnet tilsier tåkelegges hele butikken. De siste årene har tåken stadig oftere også blitt satt inn mot ranere. Tåken blir da sprutet utover disken, før den skal spre seg i butikken på en måte som driver ranere ut av butikken. Hos gullsmeden i Vestli var dette anlegget, ifølge Aktuell Sikkerhet, altså så vidt ikke klart til dyst da butikken ble ranet. En av ranerne ble fanget opp av et overvåkningskamera i Coop Prix-butikken like ved siden av gullsmeden. Bildene viser mannen som løper bort etter ranet. VG har vært i kontakt med selskapet som jobbet med alarmen. De ønsker foreløpig ikke å kommentere saken ytterligere. Politiet er torsdag ettermiddag på stedet med store styrker. Det er satt opp kontroller som undersøker biler langs veier i Oslo og politihelikopteret er i lufta. - Vi har også gitt beskjed til nabodistriktene, sier operasjonsleder Jøkling til VG.Politiet har kommet med en foreløpig beskrivelse av gjerningsmennene. Den ene er omtrent 190 cm høy, tynn, mørk i huden, har sort regnjakke, hvite sko, sort paraply og lyseblå jeans. Den andre er også 190 høy, tynn, han har sorte og grønne joggesko med hvit såle, sort olabukse, mørk i huden. Han hadde blågrønn burka eller pledd rundt seg under ranet. Mennene snakket gebrokkent norsk og engelsk, de er bevæpnet og politiet ber folk utvise forsiktighet. Politiet i Oslo ønsker ikke å kommentere informasjonen om butikkens alarmanlegg.
Alarmmontøren skal ha vært blant dem som ble truet med et våpen mot hodet, da en gullsmedbutikk i Oslo ble ranet på åpningsdagen torsdag.